Hrvatski “Blade Runner“ je konačno lansirao Kickstarter kampanju. Kratkometražni SF akcijski triler “Slice Of Life“ Luke Hrgovića pokrenuo je Kickstarter kako bi prikupio potrebna financijska sredstva da se trogodišnja produkcija filma završi u dogledno vrijeme, a ne da se protegne na koju ekstra godinu.

Koja je cifra potrebna da bi se film kompletirao? I je li sav taj novac odlazi na specijalne efekte ili?

- Kao cilj smo stavili 25.000 dolara jer nam se to činilo kao svota koju bismo realno mogli skupiti, a koja bi nam bila dovoljna za kupiti opremu da bi završili film na kvalitetan način. No, treba imati na umu da se barem oko 50 posto sakupljenog iznosa vraća “backerima“ u formi raznih poklona, a i Kickstarter uzme svoj postotak.

Kako vam ide zasad? Izdvajaju li ljudi dolare, eure i kune? Dakle, dobit će nešto zauzvrat ako uplate određenu donaciju?

- Za sada kampanja ide jako dobro, ljudi iz cijeloga svijeta uplaćuju razne iznose u dolarima. Poanta Kickstartera je da možete donirati koliko hoćete kako biste pomogli projektu koji vam se dopada, ali za iznose od 5 do 5000 dolara smo pripremili specijalne “perkove“ ili, po našem, nagrade koje dobijete zauzvrat. Tako možete dobiti digitalni download filma za 10 dolara, majicu za 35 dolara, knjigu o snimanju filma sa tvrdim uvezom za 150 dolara, a za 5000 dolara možete postati koproducent filma i provesti vikend sa ekipom filma u Istri.

Je li se glas o kampanji proširio i izvan granica Hrvatske?

- Zanimljivo je da kampanju podupire najviše ljudi iz Amerike, pošto nas je tamo popratilo nekoliko velikih američkih publikacija. Također nas je sam Kickstarter dodao pod “Projects We Love“, što je nam je omogučilo da postanemo vidljivi u cijelome svijetu, pa nam tako donacije dolaze iz raznih europskih država, ali i drugih kontinenata poput Azije i Australije.

Kako reagiraju stranci na film? Koliko im je napet u razdoblju dok se očekuje “Blade Runner 2“?

- Već sam foršpan koji smo objavili krajem siječnja prošao je iznimno dobro i sudeći po komentarima ljudi su prepoznali uloženi trud. Naš “trailer“ mnogima fanovima budi nostalgiju za originalnim “Blade Runnerom“ i podsjeća ih na dobra stara vremena (smijeh).

Film je ljubavno pismo i klasičnom SF-u 80-ih, ne samo “Blade Runneru“. Koje referencije još možemo očekivati? “Terminator“? “RoboCop“? “Predator“…?

- Neće biti baš direktnih referenci na te naslove, ali sam izgled, “feeling“ i način na koji je film snimam će oživjeti duh tog perioda i spomenutih klasika.

Ako sve bude teklo po planu, kad bi film mogao imati premijeru?

- Nadamo se da će nam uspješna kampanja biti vjetar u leđa i da ćemo do kraja godine završiti sa svim snimanjima i ući u postprodukciju. Ako sve bude po planu, premijera će biti na proljeće 2018. godine.